শান্তিনিকেতনে বিশ্বভারতীর কলাভবনে ছাপচিত্রকলায় এক বছরের একটি সংক্ষিপ্ত কোর্সে ভর্তি হয়ে ২০০৯ সালে তিনি রপ্ত করেছেন ছাপচিত্র মাধ্যমের কলাকৌশল। ছাপচিত্র মাধ্যমে বেশকিছু কাজ করেছেন দেশে ফিরে, এখনো করছেন। এ-প্রদর্শনীতেই তাঁর ১৭টি ছাপচিত্র স্থান পেয়েছে। এগুলো এচিং লিথোগ্রাফ। পাথরের প্লেটে কন্টুর দিয়ে এঁকে কাগজে ছাপ নেওয়ার একধরনের পদ্ধতি লিথোগ্রাফ। এ-মাধ্যমে আঁকা একটি সিরিজের নাম ‘আহত বৃক্ষ’। এর ৪-সংখ্যক চিত্রকর্মে আমরা দেখতে পাই – কাটা গাছের টুকরো পড়ে আছে মাটিতে। জমিনে শুকনো ডালপালা-পত্রপল্লবহীন। প্রেক্ষাপটে কংক্রিটের স্থাপনা নগরায়ণের ইঙ্গিত বহন করছে।